‘หุ้น-ทอง’เริ่มหนาว
ญี่ปุ่นลิเบียกดดันตลาดเอเชียร่วง&#8216;จิตติ&#8217;ชวนขายทำกำไรก่อนดำดิ่ง
18 ส.ค. 2554

ญี่ปุ่นลิเบียกดดันตลาดเอเชียร่วง‘จิตติ’ชวนขายทำกำไรก่อนดำดิ่ง 
แผ่นดินไหวญี่ปุ่น ลิเบียคลี่คลาย เขย่าหุ้นเอเชียร่วง ราคาทองผันผวน “จิตติ” แนะขายทำกำไรก่อนดิ่งลงแรง 
ตลาดหุ้นเอเชียปรับตัวลงเกือบถ้วนหน้า รวมถึงดัชนีหุ้นไทยอ่อนตัวติดต่อเป็นวันที่สอง ปิดที่ระดับ 1,076.33 จุด ลดลง 6.36 จุด มูลค่าการซื้อขายบางตา 25,806 ล้านบาท ขณะที่นักลงทุนต่างชาติซื้อสุทธิต่อ 714 ล้านบาท และซื้อตราสารหนี้สุทธิ 15,073 ล้านบาท 
น.ส.จิตรา อมรธรรม รองกรรมการผู้จัดการ ฝ่ายวิเคราะห์หลักทรัพย์ บริษัทหลักทรัพย์ (บล.) ฟินันเซีย ไซรัส กล่าวว่า หุ้นไทยอ่อนตัวลงตามตลาดเอเชีย เนื่องจากได้รับผลกระทบจากเหตุการณ์แผ่นดินไหวญี่ปุ่นแรงอีกครั้ง 4.1 ริกเตอร์ ทำให้ดัชนีหุ้นฮั่งเส็ง ฮ่องกง ลดลงทันทีในช่วงเวลานั้นและปิดติดลบ 93 จุด 




นอกจากนี้ ดัชนีหุ้นที่ลดลงตามแรงขายหุ้นกลุ่มพลังงาน โดยเฉพาะครอบครัว ปตท. ภายหลังราคาน้ำมันในตลาดโลกลดลง จากกรณี พ.อ.โมอัมมาร์ กัดดาฟี ผู้นำลิเบีย ยอมรับข้อเสนอแผนโรดแมปของสหภาพแอฟริกา เพื่อนำไปสู่การหยุดยิงกับฝ่ายต่อต้าน ซึ่งจะทำให้ตะวันออกกลางจะกลับมีสันติภาพและลดแรงกดดันราคาน้ำมัน
“ราคาหุ้นพลังงานหลายตัวขึ้นมาแรง เมื่อมีข่าวแล้วทำให้ราคาน้ำมันลดลง กลุ่มนี้ก็จะถูกขายออกมาหนัก แต่ยังไม่แนะนำให้รีบเข้าไปซื้อ ควรรอให้ราคาอ่อนตัวลงกว่านี้อีกสักหน่อยถึงจะปลอดภัย” น.ส.จิตรา กล่าว
ทั้งนี้ ตลาดหลักทรัพย์อาเซียนผลึกกำลังเปิดตัวแบรนด์ “Asean Exchanges” และเว็บไซต์ www.aseanexchanges.org พร้อมชูหุ้นบูลชิพ 210 หลักทรัพย์ในอาเซียน สตาร์ โดยคัดเลือกหุ้นชั้นดี 30 บริษัทของแต่ละตลาดหุ้น ซึ่งในส่วนของไทยมีหุ้นครอบครัว ปตท. ติดกลุ่มทั้งหมด 6 บริษัท 
ด้านราคาทองคำ ที่ทำสถิติสูงสุดไม่หยุด (นิวไฮ) ล่าสุดอยู่ที่ 1,474.10 เหรียญสหรัฐต่อออนซ์ ส่งผลให้ราคาทองคำในประเทศปรับขึ้น 50 บาท สำหรับทองคำแท่ง รับซื้อ 2.08 หมื่นบาท ขายออก 2.09 หมื่นบาท เมื่อเช้าวันที่ 11 เม.ย. ซึ่งนายจิตติ ตั้งสิทธิ์ภักดี นายกสมาคมค้าทองคำ กล่าวว่า ระหว่างวันราคาผันผวนมาก ช่วงสายมีการปรับตัวลงและก็ต้องปรับขึ้นใหม่ แต่ราคาทองคำไม่เกี่ยวกับแผ่นดินไหวญี่ปุ่นและสถานการณ์ลิเบีย 
ตอนนี้ราคาทองขึ้นมาสูงเกินไปแล้ว แม้ยังมีโอกาสขึ้นต่อแต่ก็จะไปอีกไม่มากแล้ว คาดว่าไม่น่าเกิน 1,500 เหรียญสหรัฐ แต่ทางกลับ กันหากลดลงจะมีโอกาสร่วงลงแรงมาก เหมือนที่เคยเกิดขึ้นในอดีต เพราะปีก่อนกลุ่มยุโรปได้เข้ามาซื้อทองพยุงราคา และมีข้อตกลงว่าในช่วง 5 ปีสามารถขายออกได้ 2,000 ตัน หรือแต่ละปีไม่เกิน 500 ตัน รวมถึงประเทศมหาอำนาจ เช่น สหรัฐ มีทองคำอยู่ในมือมากกว่า 8,000 ตัน พร้อมจะขายทำกำไรออกมาทุกเมื่อ 
“ขอแนะนำให้นักลงทุนที่ลงทุนทอ งไม่ว่าจะเป็นทองคำแท่ง รูปพรรณ อีทีเอฟ กองทุนรวม โกลด์ฟิวเจอร์ส ขายทำกำไรออกมาบ้าง เพราะราคาที่ขึ้นมาแรงรอบนี้มาพร้อมหุ้นและน้ำมัน จากการเก็งกำไรมากจนเกินไป” นายจิตติ กล่าว
ด้านนายวีระยุทธ กิตะพาณิชย์ กรรมการผู้อำนวยการ บริษัท สมบูรณ์ แอ๊ดวานซ์ เทคโนโลยี (SAT) กล่าวว่า ในสิ้นเดือน เม.ย.นี้ บริษัทจะประเมินความเสียหายจากเหตุการณ์สึนามิในญี่ปุ่น ว่าจะมีผลกระทบต่อยอดขายและต้นทุนวัตถุดิบจนต้องเจรจากับลูกค้าขอปรับขึ้นราคาสินค้าหรือไม่ และอาจต้องทบทวนเป้าหมายรายได้ปีนี้ หลังจากยอดขายไตรมาสแรกโตประมาณ 10% ส่วนไตรมาส 2 คำสั่งซื้อหายไป 10-20 ล้านบาท
บริษัท ไทยเรยอน (TR) แจ้งว่า บริษัท ฮาร์ท โกลบอล ขายหุ้นจำนวน 21.6 ล้านหุ้น หรือ 10.71% ให้แก่ Oneida Services Limited